VSK sklep Cpg 173/2008
Sodna praksa višjih sodišč, 2008-09-18

statusno preoblikovanje iz s.p. v d.o.o. - prenos premoženja - vpis v sodni register

Predlagatelj je predlagal vpis statusnega preoblikovanja in sicer samostojnega podjetnika v družbo z omejeno odgovornostjo. Iz podjetniško organiziranega premoženja se zagotovi kapital novo nastale družbe z omejeno odgovornostjo. Pri tem pa je nujno, da se obseg premoženja, ki se prenaša v kapital novo organizirane družbe ne spreminja. Glede na preoblikovanje, kot ga je predlagal, pa se pretežni del premoženja v višini kar 255.723,00 EUR izkazuje med obveznostmi. To pa ne pomeni, da je v novo nastalo družbo prenesel celotno premoženje.

Pritožba predlagatelja se zavrne in    p o t r d i  izpodbijani sklep sodišča prve stopnje.

Z izpodbijanim sklepom je sodišče prve stopnje zavrnilo predlog za vpis ustanovitve subjekta K. d.o.o., ki ga je vložil predlagatelj M.K. V obrazložitvi svoje odločitve je med drugim navedlo, da prenos premoženja, kot ga je predlagal predlagatelj, in sicer tako, da se prenese le del podjetnikovega premoženja na novo družbo, da status samostojnega podjetnika preneha in da se del premoženja le računovodsko knjiži kot obveznost družbe do podjetnika, ni mogoč.

Zoper ta sklep se je pritožil predlagatelj, ki v pritožbi navaja, da je podjetnikov kapital v celoti vključen v pasivi (obveznosti) bilance stanja na dan 31.3.2008, kar pomeni, da je bil vključen v premoženje podjetja in obveznosti do tega premoženja. Znotraj te postavke pa se je samostojni podjetnik samostojno odločil, kolikšen del tega kapitala bo namenil za osnovni kapital nove družbe z omejeno odgovornostjo, pri čemer je tudi upošteval določbo 475. čl. ZGD-1, da ta ne sme biti nižji od 7.500 EUR. To pa pomeni, da je v novo kapitalsko družbo prenesel vse svoje premoženje, ki je bilo pred tem organizirano v njegovem podjetju, zato meni, da je zaključek sodišča prve stopnje, da tak prenos premoženja ni mogoč, zmoten. Zato predlaga spremembo izpodbijanega sklepa tako, da se izda sklep o vpisu ustanovitve nove kapitalske družbe na osnovi preoblikovanja v sodni register.

Iz spisovnih podatkov je razvidno, da je v obravnavanem primeru predlagatelj predlagal vpis statusnega preoblikovanja in sicer samostojnega podjetnika v družbo z omejeno odgovornostjo. V takem primeru gre dejansko za preoblikovanje podjetniško organiziranega kapitala v novo kapitalsko družbo –  izčlenitev z ustanovitvijo nove družbe. Značilnost takega statusnega preoblikovanja je, da se iz podjetniško organiziranega premoženja zagotovi osnovni kapital novo nastale družbe z omejeno odgovornostjo. Pri tem pa je nujno, da obseg premoženja (podjetniško organiziranega premoženja), ki se prenaša v kapital novo organizirane družbe ne spreminja. Vrednostno se mora  v preneseni višini izraziti v kapitalu novo nastale družbe.

Z vpisom prenosa podjetja v sodni register tako premoženje spremeni le svojo pravno pripadnost tako, da preide v pravno sfero kapitalske družbe – pridobitelja. Korporacijsko gledano pa predstavlja to podjetje (podjetniško organizirano premoženje) vložek v kapital novo nastale kapitalske družbe. Pri takem statusnem preoblikovanju gre dejansko za univerzalno pravno nasledstvo. Vpis prenosa podjetja v sodni register povzroči le, da fizična oseba – samostojni podjetnik neha biti nosilec stvarnih pravic na podjetniško organiziranem premoženju, ki je  bilo predmet prenosa na kapitalsko družbo – pridobitelja, namesto tega pa mu po zakonu pripadajo korporacijske pravice v razmerju do te družbe. Pri tem pa se obseg premoženja po izvedenem statusnem preoblikovanju ne spreminja, gre zgolj za to, da se oblika premoženja spremeni v drugo in da dejansko bivši samostojni podjetnik po izčlenitvi ne izvršuje več lastništva kot stvarnopravni upravičenec, temveč prek korporacijskih pravic – preko lastniškega deleža v kapitalski družbi.

Ker predlagateljev predlog teh načel ni spoštoval, je tudi po mnenju pritožbenega sodišča odločitev sodišča prve stopnje, ki je njegov predlog zavrnilo, povsem pravilna. Podjetnikov kapital, ki ga je uporabil pri preoblikovanju v višini 305.723,00 EUR, bi se glede na zgoraj navedeno po opravljenem preoblikovanju moral izkazati v kapitalu novo nastale družbe v celoti. Glede na preoblikovanje, kot ga je predlagal pa se pretežni del tega premoženja v višini kar 255.723,00 EUR izkazuje med obveznostmi. To pa ne pomeni, kot trdi, da je v novo nastalo družbo prenesel celotno premoženje. Ker se je obseg premoženja pri tako predlaganem statusnem preoblikovanju  spremenil, kar pa ni dopustno, je pritožbeno sodišče pritožbo predlagatelja zavrnilo in potrdilo sklep sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.